CELEX: 32018D1491
Language: hr
Date: 2018-10-02 00:00:00
Title: Provedbena odluka Vijeća (EU) 2018/1491 od 2. listopada 2018. o davanju odobrenja Španjolskoj da na električnu energiju koja se izravno isporučuje plovilima na vezu u luci primjenjuje sniženu stopu trošarine u skladu s člankom 19. Direktive 2003/96/EZ

8.10.2018   
               
               
                  HR
               
               
                  Službeni list Europske unije
               
               
                  L 252/40
               
            
         PROVEDBENA ODLUKA VIJEĆA (EU) 2018/1491
         od 2. listopada 2018.
         o davanju odobrenja Španjolskoj da na električnu energiju koja se izravno isporučuje plovilima na vezu u luci primjenjuje sniženu stopu trošarine u skladu s člankom 19. Direktive 2003/96/EZ
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
         uzimajući u obzir prijedlog Europske komisije,
         budući da:
         
                     (1)
                  
                  
                     Dopisom od 12. travnja 2018. Španjolska je zatražila odobrenje za primjenu snižene stope trošarine na električnu energiju koja se izravno isporučuje plovilima na vezu u luci („električna energija s kopna”) na temelju članka 19. stavka 1. Direktive 2003/96/EZ.
                  
               
                     (2)
                  
                  
                     Sniženjem trošarine koje namjerava primjenjivati Španjolska želi poticati upotrebu električne energije s kopna. Upotreba takve električne energije smatra se za okoliš manje štetnim načinom osiguravanja potrebne električne energije na plovilima koja se nalaze na vezu u lukama u usporedbi s upotrebom pogonskih goriva na tim plovilima.
                  
               
                     (3)
                  
                  
                     U mjeri u kojoj se pri upotrebi električne energije s kopna izbjegavaju emisije onečišćujućih tvari koje proizlaze iz izgaranja pogonskih goriva na plovilima na vezu, njome se pridonosi poboljšanju kvalitete lokalnog zraka u lučkim gradovima. Pod posebnim uvjetima strukture za proizvodnju energije u Španjolskoj očekuje se da će se upotrebom električne energije iz kopnene mreže umjesto električne energije proizvedene izgaranjem pogonskih goriva na plovilima dodatno smanjiti emisije CO2. Stoga se očekuje da će mjera doprinijeti ciljevima politika Unije u području okoliša, zdravlja i klime.
                  
               
                     (4)
                  
                  
                     Dopuštanje Španjolskoj da primjenjuje sniženu stopu trošarine na električnu energiju s kopna ne prelazi okvire onoga što je potrebno za povećanje upotrebe električne energije s kopna jer će proizvodnja električne energije na plovilima u većini slučajeva i dalje biti konkurentnija alternativa. Iz istog razloga, i zbog toga što predmetna tehnologija trenutačno nije dostupna u Španjolskoj, nije vjerojatno da će mjera izazvati znatno narušavanje tržišnog natjecanja tijekom njezina trajanja te stoga neće negativno utjecati na pravilno funkcioniranje unutarnjeg tržišta.
                  
               
                     (5)
                  
                  
                     U skladu s člankom 19. stavkom 2. Direktive 2003/96/EZ svako odobrenje dodijeljeno prema toj odredbi treba biti strogo vremenski ograničeno. Kako bi se osiguralo da je razdoblje odobrenja dovoljno dugo kako se lučke operatere ne bi obeshrabrilo u pogledu provedbe potrebnih ulaganja, primjereno je dodijeliti zatraženo odobrenje na razdoblje od šest godina, podložno, međutim, općim odredbama povezanima s tim pitanjem koje bi mogle biti donesene u skladu s člankom 113. Ugovora o funkcioniranju Europske unije (UFEU) i koje postanu primjenjive prije predviđenog datuma isteka razdoblja odobrenja.
                  
               
                     (6)
                  
                  
                     Ovom se Odlukom ne dovodi u pitanje primjena pravilâ Unije o državnim potporama,
                  
               DONIJELO JE OVU ODLUKU:
         
            Članak 1.
            Španjolskoj se odobrava primjena snižene stope trošarine na električnu energiju koja se izravno isporučuje plovilima na vezu u lukama, osim privatnih plovila za rekreaciju, pod uvjetom poštovanja najnižih razina oporezivanja iz članka 10. Direktive 2003/96/EZ.
         
         
            Članak 2.
            Ova Odluka proizvodi učinke od 1. siječnja 2019. Prestaje važiti šest godina nakon tog datuma.
            Međutim, ako Vijeće, odlučujući na temelju članka 113. UFEU-a, donese opća pravila o poreznim pogodnostima za električnu energiju s kopna, ova Odluka prestaje važiti na dan početka primjene tih općih pravila.
         
         
            Članak 3.
            Ova je Odluka upućena Kraljevini Španjolskoj.
         
         
            Sastavljeno u Luxembourgu 2. listopada 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  SL L 283, 31.10.2003., str. 51.